Barnedødeligheten fortsetter å synke
Det viser en fersk rapport fra FNs barnefond (UNICEF). Rapporten viser at mens det i 1990 døde tolv millioner barn under fem år i verden, var tallet i fjor falt til 6,9 millioner barn. Dette er en nedgang på 41 prosent.Omfattende vaksinasjonskampanjer mot meslinger, malaria, diaré og lungebetennelse får mye av æren for dette. - De gode nyhetene viser at verdens kollektive innsats har gjort en avgjørende forskjell for å spare liv, konstaterer UNICEF Norges generalsekretær Bernt G. Apeland.En tredel av barna som dør, må gi tapt som følge av diaré og lungebetennelse. Dette er sykdommer som det er enkelt å forebygge, og som ingen i vestlige land trenger å frykte. - 19.000 barn er 19.000 for mange. Vi ser av tallene at flest barn dør i de fattigste regionene og landene, og det er også disse barna som er mest utsatt for å dø av infeksjoner. Den gode nyheten er at det er mulig å gjøre noe med det, sier Apeland.Nesten halvparten av alle barnedødsfall i verden i fjor skjedde i Kina, India, Pakistan, Nigeria og Kongo. Blant dem som har lyktes best med å få ned barnedødeligheten, er Bangladesh, Laos, Liberia og Øst-Timor, viser UNICEFs rapport. Barnedødeligheten stiger mest i de afrikanske landene Somalia, Mali, Burkina Faso, Kongo, Tsjad og Kamerun. Åtte av ti land som i dag havner i kategorien høy barnedødelighet, er land med i krig og væpnede konflikter.Selv om stadig flere barn i verden nå lever lenge nok til å oppleve sin egen femårsdag, vil det trolig bli vanskelig å nå FNs tusenårsmål om å redusere barnedødeligheten i verden med to tredeler innen 2015. Dette vil i så fall kreve et krafttak de få årene som gjenstår. Apeland er optimistisk og viser til at over halvparten av verdens land siden i sommer har sluttet seg til kampanjen «A Promise Renewed» og dermed forpliktet seg til å trappe opp innsatsen mot barnedødelighet. Kampanjen skal nå sette inn store ressurser i de 24 landene der over 80 prosent av barnedødsfallene finner sted og blant annet bidra til å styrke helsetjenesten der. - Når vi ser hvor store resultater som er oppnådd i løpet av 20 år, bør det inspirere både nasjoner, organisasjoner og enkeltpersoner til å fortsette arbeidet med enda mer pågangsmot, sier Apeland.
Fortsatt dør 19.000 småbarn hver eneste dag, selv om barnedødeligheten har falt med over 40 prosent.